En 45-årig kvinde blev lørdag overfaldet og dræbt af knivstik på en parkeringsplads i Thisted, oplyser Midt- og Vestjyllands Politi. Overfaldet skete ud for en Faktaforretning på Kastet 39. Ifølge politiet blev kvinden stukket flere gange i halsen. - Vi har et enkelt vidne, der ser en mand sætte sig oven på kvinden og stikke en kniv i hende, fortæller vagtchef Knud Lauridsen. Ifølge politiets oplysninger flygtede gerningsmanden herefter i en varebil. Kvinden blev erklæret død først på eftermiddagen. Politiet har ingen anholdte i sagen. Politiet kender registreringsnummeret på den varevogn, som vidner så køre fra stedet. - Men alt det efterforskningsmæssige holder vi foreløbig for os selv. Vi er ude på nogle adresser i øjeblikket, og vi vil gerne sikre os, at vi er de første på stedet, lyder det fra Knud Lauridsen. Politiet har endnu ikke fundet drabskniven. /ritzau/
En 45-årig kvinde blev lørdag eftermiddag dræbt af knivstik på åben gade i Thisted, oplyser politiet./Opdateret kl. 15.20